text: EfB skal en tur til Frankrig
  09 august 2013 kl. 11.13
  Pokalvinderne Esbjerg skal forbi franske Saint Etienne, hvis de skal gå hele vejen til gruppespillet i Europa League.
  Mange fans fulgte i dag lodtrækningen til EfB's kommende europæiske opgave på storskærm. Det blev dog en svær en af slagsen, når de skal møde sidste sæsons nummer 5 fra den franske liga, Saint Etienne. Første kamp spilles på Blue Water Arena i Esbjerg den 22. august, mens returkampen i det franske spilles en uge senere.
  "Jeg havde håbet på FC Sheriff fra Moldova, men når det nu ikke kan være anderledes, er Saint Etienne et spændende hold, der spiller noget hurtig fodbold. Over to kampe tror jeg, vi kan slå dem," fortæller cheftræner Niels Frederiksen til TVSYD.
  Vinder Esbjerg samlet, går de videre til gruppespillet og en pæn økonomisk belønning. 1,3 millioner euro kan vestjyderne således sætte ind på bankbogen, hvis de skaber overraskelsen.
  